KFC-voorval: Hof sê oor borgtogDie beskuldigdes in die hof (Foto: Maroela Media) Die landdroshof in Pretoria-Noord het Woensdag uitspraak gelewer in die borgtogaansoek van drie mans van Pretoria wat daarvan beskuldig word dat hulle ŉ egpaar by ŉ KFC-restaurant Montana aangerand het. Stephan Nel (39), Dicky Junior van Rooyen (21) en Joshua Schultz (21) staan tereg op aanklagte van poging tot moord, aanranding met die doel om ernstig te beseer en die rig van ŉ vuurwapen. Hul een medebeskuldigde, Marius Harding (23), het sy aansoek om borgtog laat vaar weens ŉ uitstaande klag van diefstal in KwaZulu-Natal en nog ŉ beskuldigde, Ockert Muller (20), is vroeër reeds op borgtog vrygelaat. Landdros Mothloki Rapulana het die beskuldigdes se aansoek van die hand gewys. Sy het gesê dit is in belang van geregtigheid dat die mans nie vrygelaat word nie. Sy het ook gesê die moontlikheid bestaan dat die mans moontlik die ondersoek kan verhinder of ooggetuies kan intimideer indien hulle op borgtog vrygelaat sou word. Volgens Rapulana bestaan die moontlikheid ook dat die publiek protes sal aanteken indien borgtog toegestaan word, net soos wat gebeur het toe die video beskikbaar gemaak is. Volgens haar sal die publiek ook meen dat geregtigheid nie plaasgevind het, indien die mans op borgtog vrygelaat word nie. Die mans bly in aanhouding en moet weer op 14 September in die hof verskyn. Die drie mans se regsverteenwoordigers het aan Maroela Media bevestig dat hulle so vinnig as moontlik appèl sal aanteken teen die uitspraak. Die mans word daarvan beskuldig dat hulle Jacob Sono en sy vrou Dudu op 2 Augustus by die KFC-deurrybaan in Montana, Pretoria, aangerand het. Video’s van die voorval is wyd op sosiale media versprei. Lees alle vorige berigte oor die KFC-voorval op Maroela Media.